Öttusa: Balogh nyolcadik, Kállai tizennyolcadik
A férfiak versenyében a győzelmet az orosz Andrej Mojszejev szerezte meg a litván Andrejus Zadneiprovkis és a cseh Libor Capalini előtt.
Az utolsó számnak az élről nekivágó Mojszejev semmit sem bízott a véletlenre, azonnal hatalmas iramot diktált, és már az első kör végén lerázta a jóval gyengébben futó üldözőit. Az utolsó kört már orosz zászlóval a kezében, a nézőknek integetve tette meg és nyerte meg pályafutása első nagy versenyét.
Balogh nagyjából tartotta pozícióját, Kállai viszont visszacsúszott, így előbbi a nyolcadik, utóbbi a tizennyolcadik helyen fejezte be az olimpiát. A lelkes és kitartó magyar tábor a mérsékelt teljesítmény ellenére megünnepelte őket.
"Többet vártunk ettől a versenytől" - értékelt Pálvölgyi Miklós szövetségi kapitány. - "Balogh jól lovagolt és futott, de a másik három számban tudása alatt produkált. Kállai is gyengébben lőtt, de az első számmal szinte mindenkinek meggyűlt a baja. Ákos lovaglásban is sokat hibázott, hét verőhibával nem lehet az élmezőnyben maradni." (MTI)